Harrison Ford (gebore op 13 Julie 1942) is ’n Amerikaanse akteur en rolprentvervaardiger. Hy is veral bekend vir sy rolle as Han Solo in die oorspronklike Star Wars-ruimtetrilogie en die titelkarakter van die Indiana Jones-franchise. Ford het van die middel 1960's tot die middel 1970's ’n taamlik onsuksesvolle loopbaan in rolprente en op televisie gehad, met klein rolle waarin hy dikwels nie gepraat het nie. Die rolverdelingsdirekteur Fred Roos het vir hom ’n oudisie met George Lucas gereël vir die rol van Bob Falfa in American Graffiti (1973), wat hy gekry het. Nadat die regisseur Francis Ford Coppola se prent The Godfather ’n sukses was, het hy Ford klein rolle in The Conversation (1974) en Apocalypse Now (1979) gegee. Ford se werk vir Lucas in American Graffiti het in 1977 eindelik gelei tot sy eerste groot rol, dié van Han Solo in Star Wars en hy het internasionaal roem behaal. In Raiders of the Lost Ark (1981, ’n spanpoging van George Lucas en Steven Spielberg), het Ford homself as suksesvolle akteur bewys.